Vlada je danas predstavila novi Središnji državni portal gov.hr te projekt e-Građani. Njima žele građanima omogućiti da na jednom mjestu mogu komunicirati s javnim sektorom, ali i da ovdje budu dostupne sve informacije o radu Vlade te da građani imaju siguran pristup elektroničkim uslugama korištenjem elektroničkog identiteta.

Već sad građani mogu koristiti usluge vađenja domovnice, rodnog lista, izvatka iz matične knjige rođenih, a tu je i usluga e-školskog dnevnika. Putem portala moguće je i provjeriti podatke o liječniku i stomatologu te doći do podataka o stažu, mirovinskom osiguranju, poreznoj kartici.

Putem e-školskog dnevnika moguće je pratiti ocjene i izostanke djece što je Darko Parić, pomoćnik ministra uprave za e-Hrvatsku prokomentirao riječima:

- Ako vam dijete kaže da je u školi, a vi vidite da je izostalo možete ga nazvati i provjertie. Djeluje malo spooky, ali takav je svijet u kojem živimo, rekao je Parić.

Sustav će se dodatno nadograđivati pa će tako u budućnosti ugraditi i sustav punomoći kojim će se usluge moći zatražiti i za člana obitelji.

Nakon što se izglasa zakon o državnoj informcijskoj infrastrukturi, a to je planirano do 15. srpnja, sve javne institucije imat će obavezu biti u sustavu pa će na raspolaganju biti puno više usluga.

– Građani će manje nositi papire, od danas su sve informacije dostupne na internetu – rekla je Milanka Opačić, potpredsjednica Vlade i ministrica socijalne politike i mladih i dodala kako se država sada približila građanima te da će građani sve više informacija moći pronaći na ekranu mobitela.

– Prije dvije godine, nažalost, morali ste nositi potvrdu da ste živi, a od danas će to biti moguće riješiti aplikacijom – rekao je Darko Parić, pomoćnik ministra uprave za e-Hrvatsku.

Kako bi mogli pristupati sustavu svaki građanin od danas može doći u poslovnicu FINA-e i besplatno postati eGrađanin.

Potrebno je doći s osobnom iskaznicom i ispuniti formular nakon kojeg se dobiva korisničko ime i lozinka te mtoken. Potom putem korisničkog imena i lozinke možete pristupiti osobnom korisničkom pretincu i vidjeti koje su vam usluge na raspolaganju.

Iz Vlade napominju kako je sustav u potpunosti siguran te su svi podaci zaštićeni. Za sustav koji je prema riječima vladajućih, korak do države bez papira, će se u periodu od 3 godine izdvojiti 30 milijuna kuna.

Vlada je izdala i besplatu mobilnu aplikaciju e-Građani mToken čiju verziju za Android možete preuzeti ovdje.

>> Zagrebačka uprava šest je puta veća od splitske

Što mislite o novom vladinom projektu Super, napokon nešto korisno. 59,21% +

U teoriji djeluje dobro, ali treba pričekati da se vidi hoće li sve funkcionirati 13,60% +

To se Vlada samo hvali i skreće pozornost s pravih problema. Sumnjam da će raditi u praksi 27,20% +